1004 børn og unge er blevet sigtet i en historisk stor sag om deling af en sexvideo og overtrædelse af loven om deling af børneporno. En af dem, der allerede er blevet afhørt, er 19-årige Mira Bech. Hun fik et chok, da der torsdag aften tikkede en besked ind i hendes e-boks fra Nordjyllands Politi. Hun skulle til afhøring. - De skrev ikke, hvad jeg skulle afhøres om, og jeg havde ingen idé om det. Da jeg kom op på politistationen, og de sagde, at det var for den sexvideo, var jeg i chok. Jeg kunne ikke engang huske videoen, siger Mira Bech. Ifølge hende selv er hun sigtet for at have haft en sexvideo fra 2015 på sin telefon. I videoen foregår der seksuelle handlinger mellem én pige og flere drenge. Dengang trak sagen store overskrifter og blev af Red Barnet blevet kaldt "en af de værste krænkelser optaget på kamera i Danmark ". - Verdens mest åndssvage sag Mira Bech erkender, at hun så videoen, da hun modtog den for to år siden. Men hun synes, det er uretfærdigt, at hun risikerer at blive straffet for en video, som mange har set. - Det er verdens mest åndssvage sag. Jeg kunne ikke se, at personerne i videoen var under 18 år. Desuden er der så mange, der har haft den her video, som ikke er blevet kaldt ind. Mine veninder undrer sig over, at lige netop jeg er blevet afhørt. Det er latterligt, siger hun. Hovedparten af dem, der er blevet sigtet, har delt videoen et par gange, men der er også enkelte, som har gjort det flere hundrede gange, meddeler Rigspolitiet i en pressemeddelelse . - De kunne have sigtet 20.000, hvis det var Straffene mod deling af børneporno er blevet skærpet, og krænkere i lignende sager har fået omkring 20 dages betinget fængsel. Mira Bech kalder det forfærdeligt, hvis sagen får konsekvenser for hende. - Det er helt sindssygt. Det vil ødelægge mit liv. Jeg skal jo læse videre, og jeg føler, det er meget tilfældigt, at det lige er mig, der risikerer at blive straffet. Mira Bech bakkes op af sine forældre. - De er i chok, men mest over, hvordan politiet har ageret. De spørger, hvorfor politiet vil ødelægge mit liv med en video, jeg så, da jeg var 17 år. Men er det ikke fair, at man bliver straffet, hvis man overtræder loven? - Jo, men hele klassen så den, og hvis politiet skulle sigte alle, kunne de sigte, hvad ved jeg, 20.000 mennesker. Det er da synd for pigen, men hun vidste godt, hun blev optaget i videoen. Det har ikke været mod hendes vilje, siger Mira Bech. Plet på straffe- og børneattest Med en dom vil de unge mennesker ikke kun få en plet på deres straffeattest. I mindst 10 år vil en dømt ikke kunne få udstedt en børneattest. Det sidste betyder, at de ikke kan arbejde i en lang række stillinger fra pædagog og skolelærer til politibetjent - ligesom de heller ikke kan blive for eksempel spejderleder eller fodboldtræner. - Det er en meget stor og kompleks sag, der har taget lang tid at efterforske. Ikke mindst på grund af det store antal sigtede. Vi har taget sagen meget alvorligt, da det har store konsekvenser for de involverede, når sådan materiale spredes. Og det skal stoppes, siger efterforskningsleder og politiinspektør Lau Thygesen fra Nordsjællands Politi.

Referat:
Mira Bech risikerer at blive straffet for at have haft en sexvideo på sin telefon. Hun kalder sagen for sindssyg og bakkes op af sine forældre.